钦定古今图书集成/方舆汇编/职方典/第1296卷 > 《广东习尚》
## 钦定古今图书集成/方舆汇编/职方典/第1296卷 > 《广东习尚》

《禹贡》“岛夷卉服。”逮汉，犹椎髻箕踞，中国人杂居其间，
渐见礼化。至于宋，声教日洽，然后士弘学，农力本，工
不事淫巧，民不贵末作。间有小民好为师讼，刑扑屡
加，略无悔色。恃财者慕外而轻悍，游民则投充打手，
转为剽盗。《河图义》曰：“荆扬角征，尚气慓，轻人声，急其
泉酸以苦。”《始安记》曰：“吴越之境，其人好剑，轻死易发，
火耕水耨，人养鱼稻，无千金之家，而好巫鬼，重淫祀。”
此语足以概其风俗。盖由广郡本荆、扬之裔土，而邑
之习尚与风气恒相随也。